PRAVILNIK

O USLOVIMA I KRITERIJUMIMA ZA USTUPANJE IZVOĐENJA GEOLOŠKIH ISTRAŽNIH RADOVA I DODELU SREDSTAVA ZA IZVOĐENJE TIH RADOVA

("Sl. glasnik RS", br. 51/96)

**Član 1**

Ovim pravilnikom bliže se određuju način, uslovi i kriterijumi za ustupanje izvođenja geoloških istražnih radova i dodelu sredstava za finansiranje izvođenja tih radova.

**Član 2**

Predmet ustupanja izvođenja geoloških istražnih radova određuje se godišnjim programom izvođenja geoloških istražnih radova koji donosi Vlada Republike Srbije.

**Član 3**

Ustupanje izvođenja geoloških istražnih radova Ministarstvo rudarstva i energetike (u daljem tekstu: Ministarstvo) oglašava konkursom koji se objavljuje u sredstvima javnog informisanja.

Konkurs iz stava 1 ovog člana sadrži: podatke o geološkim istražnim radovima čije se ustupanje oglašava; uslove koje zainteresovana preduzeća moraju da ispunjavaju kao izvođači radova, odnosno nosioci istraživanja (uslovi u pogledu registrovane delatnosti, kadrovske i tehničke opremljenosti); rok u kome se mogu podnositi prijave za izvođenje geoloških istražnih radova, koji ne može biti duži od trideset dana od dana objavljivanja konkursa i druge podatke neophodne za obaveštavanje zainteresovanih preduzeća, odnosno drugih pravnih lica.

**Član 4**

Postupak ustupanja izvođenja geoloških istražnih radova i dodele sredstava za izvođenje tih radova, sprovodi komisija koju obrazuje ministar nadležan za poslove geologije (u daljem tekstu: ministar).

Komisija se sastoji od najmanje tri člana, a radom komisije rukovodi njen član koga odredi ministar.

**Član 5**

Prijave na konkurs mogu podneti preduzeća, odnosno druga pravna lica, koja su upisana u sudski registar za obavljanje delatnosti geoloških istraživanja.

Ako je predmet ustupanja, izvođenje geoloških istražnih radova koji se iz sredstva budžeta finansiraju do 50%, prijave na konkurs mogu podneti i druga preduzeća, u svojstvu nosioca istraživanja.

**Član 6**

Prijava na konkurs sadrži:

1) naziv (firmu) i tačnu adresu podnosioca prijave;

2) naziv radova, odnosno projekta geoloških istražnih radova koji su predmet ustupanja;

3) iznos sredstava potreban za realizaciju radova, odnosno projekta koji je predmet ustupanja;

4) rok za izvođenje radova, odnosno realizaciju projekta koji je predmet ustupanja;

5) druge podatke za koje je konkursom određeno da se moraju uneti u prijavu.

**Član 7**

Uz prijavu podnosi se i dokaz o upisu u sudski registar kao i projekat urađen u skladu sa Zakonom o geološkim istraživanjima ("Službeni glasnik RS", broj 44/95) i propisom donetim na osnovu tog zakona, kojim se određuje sadržina projekata geoloških istraživanja.

Prijave i dokumentacija podnose se Ministarstvu u roku koji je određen konkursom o ustupanju radova.

Prijave podnete po isteku tog roka smatraju se neblagovremeno podnete prijave i ne uzimaju se u razmatranje, već se vraćaju podnosiocu prijave.

**Član 8**

Za geološka istraživanja, koja predstavljaju nastavak istraživanja iz prethodne godine, izrađuje se aneks osnovnom projektu geoloških istraživanja za tekuću godinu sa specifikacijom radova.

Aneks projekta iz stava 1 ovog člana sadrži: opšte podatke o istražnim radovima; rezultate dobijene u prethodnom periodu; problematiku, koncepciju i metodologiju istraživanja; dinamiku rada i specifikaciju radova po vrsti, obimu i pojedinačnoj vrednosti radova.

**Član 9**

Projekat geoloških istražnih radova, koji se podnosi uz prijavu na konkurs za finansiranje iz budžeta do 50%, pored propisanih elemenata, sadrži i podatke o drugim izvorima finansiranja do punog iznosa potrebnog za njegovu realizaciju.

**Član 10**

Po isteku roka za podnošenje prijava, komisija iz člana 4 ovog pravilnika pristupa razmatranju podnetih prijava sa dokumentacijom i utvrđuje da li su prijave podnete blagovremeno i da li podnosilac prijave ispunjava propisane uslove.

**Član 11**

Po utvrđivanju ispunjenosti uslova iz člana 10 ovog pravilnika, komisija pristupa pregledu prijava, vrši računsku kontrolu svih projekata u pogledu cene, metoda istraživanja, upoređuje podatke iz prijava i dokumentacije sa uslovima konkursa i utvrđuje odstupanje od tih uslova.

O svim radnjama iz stava 1 ovog člana komisija sastavlja obrazloženi izveštaj sa mišljenjem o najpovoljnijoj prijavi za određenu vrstu istražnih radova po kriterijumima utvrđenim ovim pravilnikom.

Obrazloženi izveštaj sa prijavama i dokumentacijom, komisija dostavlja ministru u roku koji je za to određen rešenjem o obrazovanju komisije.

**Član 12**

Kriterijumi na osnovu kojih se ocenjuju podnete prijave sa dokumentacijom su:

1) naučno-stručna osnovanost i opravdanost izvođenja projektovanih istražnih radova;

2) značaj geoloških istražnih radova za privredni razvoj opštine, okruga i Republike;

3) tehno-ekonomska opravdanost istražnih radova i potreba obezbeđenja kontinuiteta u istraživanju;

4) nivo realizacije radova iz prethodne godine i postignuti rezultati;

5) značaj istraživanja za dalji razvoj i unapređenje geološke struke i nauke;

6) cena istražnih radova i predložena dinamika izvođenja geoloških istražnih radova.

**Član 13**

Visina sredstava koja se dodeljuje za finansiranje geoloških istražnih radova koji su predmet ustupanja, određuje se u zavisnosti od kriterijuma iz člana 12 ovog pravilnika i vrste geoloških istražnih radova, i to:

1) za finansiranje projekata geoloških istraživanja do 100%:

(1) osnovna geološka istraživanja opšteg karaktera - izrade i štampanja osnovne i preglednih karata (geološka, hidrogeološka, inženjerskogeološka, metalogenetska i dr.);

(2) osnovna geološka istraživanja mineralnih sirovina, radi utvrđivanja potencijalnosti područja i sagledavanje rezervi C kategorije;

(3) naučne studije iz oblasti geologije;

(4) izrade analiza, propisa, uputstava i sl.;

2) za finansiranje projekata geoloških istraživanja do 50%:

(1) osnovna geološka istraživanja ležišta mineralnih sirovina do kategorije C;

(2) osnovna hidrogeološka istraživanja podzemnih, termomineralnih voda i geotermalne energije;

(3) osnovna inženjerskogeološka istraživanja za izradu podloga za prostorno i urbanističko planiranje;

(4) inženjerskogeološka istraživanja klizišta i drugih egzogenih procesa;

(5) geoekološka istraživanja i istraživanja iz informatike.

**Član 14**

Osnovna geološka istraživanja finansiraju se iz sredstava budžeta, ukoliko se istražni prostor nalazi van eksploatacionog polja.

**Član 15**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".